Levéltáros társával, Balogh Bélával közösen tárták fel a nagybányai középfokú oktatás múltját (Korunk 1970/11), a bányászati oktatás kezdeteit (Bányavidéki Fáklya 1970, 1972) s a nagybányai ötvöscéh tevékenységét a 15-17. században (Művelődéstörténeti tanulmányok, 1979). Kiemelkedő önálló tanulmánya az 1848-49-es szabadságharcról Nagybányán és vidékén (Bányavidéki Új Szó, 1990). Részt vett a nagybányai EMKE-füzetek c. sorozat szerkesztésében. 1995-ben Magyarországra költözött, de megmaradt eredeti kutatási területe mellett, s szülőföldjével tartja a kapcsolatot.